Folketing
2005-05-12

Man må virkelig sige, at Socialdemokraterne og De Radikale også har været i tænkeboksen, for det er jo ikke konkrete forslag, det skorter på i det her beslutningsforslag. Men som det også blevet sagt tidligere, er det jo sådan, at noget allerede er mere eller mindre gennemført, andre ting er foreslået med det nye forslag, som regeringen er kommet med, og så er der noget, som vi Konservative ikke kan støtte og ikke tror er effektive nok. Jeg vil såmænd foreslå også på baggrund af, at vi har haft den lange debat i forbindelse med forespørgslen, at man tager de her punkter med, når man skal diskutere den fremtidige politik, som skal udmøntes på integrationsområdet. Der håber jeg da, at Det Radikale Venstre og Socialdemokraterne vil være offensive og så bringe nogle af de her emner ind i debatten. Men det korte af det lange er, at Det Konservative Folkeparti ikke kan støtte det her beslutningsforslag, som det ligger.